Eygló Ósk Gústafsdóttir , afreksíþróttakona í sundi og Íþróttamaður ársins 2015 ætlar að leyfa fólkinu í landinu að fá innsýn í sitt líf á morgun , föstudaginn 29. nóvember . Eygló Ósk mun taka yfir Instagram síðu ÍSÍ @isiiceland og taka upp sinn dag á Instagram Story . Eygló Ósk er fædd árið 1995 . Hún hefur keppt á tvennum Ólympíuleikum , í London 2012 og í Ríó 2016 , en hennar helsta sérgrein er baksund . Hún náði stórglæsilegum árangri á Evrópumeistaramóti í 25 m laug í Ísrael árið 2015 þegar hún vann til bronsverðlauna í baksundi . Eygló var kjörin Íþróttamaður ársins 2015 af Samtökum íþróttafréttamanna . Hún hefur fimm sinnum verið kjörin Sundkona ársins , 2011 , 2012 , 2013 , 2014 og 2015 . Hún var kjörin Íþróttakona Reykjavíkur árin 2014 og 2015 . Hún stefnir ótrauð á Ólympíuleikana í Tókýó 2020 . Eygló verður að sjálfsögðu með í för þegar íslenska landsliðið heldur til Glasgow í næstu viku til að taka þátt á Evrópumeistaramótinu í 25m laug 2019 og keppir þar í öllum þremur baksundsgreinunum . Þeir sem vilja fylgjast með íslensku afreksíþróttafólki æfa , keppa og takast á við hversdagsleikann geta fylgt Instagram síðu ÍSÍ og fengið upplifunina beint í símann .